Ramaphosa praat weer vanaandPres. Cyril Ramaphosa was vroeër vandag in KwaZulu-Natal, in hierdie stadium die episentrum van die geweld. Hy sal die land weer vanaand toespreek. (Foto: Elmond Jiyane/GCIS) Pres. Cyril Ramaphosa sal Suid-Afrika vanaand (Vrydagaand) om 20:30 weer toespreek oor die vlaag van geweld wat aanvanklik in KwaZulu-Natal begin en later na Gauteng oorgespoel het. Die president was vroeër vandag in eThekwini en het daarna met die kabinet vergader. Die waarnemende minister in die presidensie, Khumbudzo Ntshavheni, het vanmiddag bevestig dat Ramaphosa die land vanaand verder op die hoogte sal bring van die afgelope paar dae se gebeure en die regering se reaksie daarop. Volgens Ntshavheni het die dodetal weens die oproer nou tot 212 gestyg, ŉ skerp styging van die 117 wat net ŉ dag tevore aangekondig is. Die meeste van die nuwe sterftes was in KwaZulu-Natal, tot dusver die episentrum van die geweld. Die minister sê egter die situasie is gaandeweg besig om na normaal terug te keer. Nog 1 488 voorvalle is oornag in KwaZulu-Natal aangemeld, maar die minister het geen besonderhede daaroor verskaf nie. Die provinsie het ook ŉ bykomende 89 sterftes oor die afgelope 24 uur aangemeld. Meer as 2 500 mense is tot dusver in verband met die oproer aangekeer. Volgens die regering is geen nuwe voorvalle in Gauteng aangemeld, benewens die 56 voorvalle van geweld of plundering wat vroeër reeds bevestig is nie. Twee polisiebeamptes is onder diegene wat aangekeer is, nadat hulle glo met gesteelde goedere betrap is. Ramaphosa het tydens sy besoek aan KwaZulu-Natal gesê die voorvalle was duidelik goed beplan en gekoördineer. Hy het ook gesê die polisie is op die spoor van diegene wat vir die aanhitsing verantwoordelik is. Ntshavheni het tydens vanmiddag se mediavergadering gesê die polisie is steeds op soek na 11 sogenaamde aanhitsers, maar dat dié getal kan styg.